Sadurungnyané, Dénpasar wantah dados kalangenan ring angen, utawi genah sané anggén nglaksanayang swadharma. Swadharma sané becat lan mecat-mecatang sakadi mangkinné ring Dénpasar. Yéning sapunika, ngiring wacén buku puniki “Dénpasar lan Don Pasar” pupulan puisi Bali indik Dénpasar sané nyimpen makudang-kudang angen lan pamargin sejarah Dénpasaré sané nguni ngantos mangkin.
Wénten satus puisi sané mapupul ring pupulan puisi inucap. Pupulan puisi puniki dahat polos madaging indik rasa sungsut, bendu, seneng saking pangawi indik Dénpasar. Nénten ja indik puputan, kaasrian Sanur kémanten, nanging madaging kahanan tiosan minakadi patung catur muka, terminal ubung, taman lumintang, museum bali, jeritan buruh ring pasar, lan wénten ngeninin indik nasi jinggo.
Napi sané kaunggahang ring pupulan puisi puniki sakadi nganggani Dénpasar pinaka ibu kota provinsi pinaka tetujon sametonné ngrereh pangupajiwa. Dénpasar nénten ja kota anggén ring raganné lan sameton sané rauh mriki, nanging kota sané dados wilayah heterogen, genah mapupul makudang-kudang jatma, budaya, lan tetujon.
Dénpasar boya ja wantah kerajaan Dénpasar sané dados kuta ring pemerintahan republic, nanging taler embasnyané sejarah-sejarah anyar ring widang-widang sakadi budaya, ekonomi, pariwisata lan pendidikan. Puniki Dénpasar sané mangkin.
Punika awinan, para pangawi nyurat indik Dénpasar saking makudang-kudang rasa. Ring pupulan puniki taler matiosan sareng pupulan puisi basa Indonésia (Déndang Dénpasar Nyiur Sanur) sané katerbitang warsané i lintang. Yéning ring Déndang Dénpasar Nyiur Sanur makéh madaging puja-puji Dénpasar, matiosan sareng ring Dénpasar lan Don Pasar, pangawinnyané ngarya puisi antuk “jujur”, puisi-puisi puniki lebihan marupa protés ring kahanan Dénpasaré mangkin.
Protés punika indik pikobet-pikobet sané ngeninin Dénpasar, sakadi kakeniang ring puisi legendaris Madé Sanggra, Dénpasar Sané Mangkin (1971) sané taler kaunggahang ring pupulan puisi puniki. Ring puisi inucap, Sanggra nyihnayang pariwisata dahat ngawinang Dénpasaré sakadi masil rupa, tan ja pawangunanné taler manusa-manusanné.
Embasnyané puisi-puisi sakadi sané karipta olih Madé Sanggra nyihnayang rekaman sejarah panjang indik Dénpasar sané masalin rupa. Kawéntenannyané prasida kawacén ring buku pupulan puniki.
Demam pariwisata, investor, turisme kakeniang ring puisi-puisi I Madé Sugianto, Madé Sanggra, Madé Taro. Puisi-puisi inucap ngambil pola pendekatan sané pateh inggih punika napi sané rauh saking dura Dénpasar (pariwisata) ngawinang Dénpasar sakadi ocem remrem.
Dénpasar i nguni kari madué carik jimbar, pasih asri, mangkin dados kuta bangunan beton lan gedung matingkat. Pasihnyané taler kakapling olih sang nuénang hotel, para sameton loka, napimalih bendégané sakadi kampih. Dolar wantah kaduénang olih sang makantong tebel, rakyat cenik kaik-kaik tan padolar krana tan madué kantong tebel.
Tiosan ring kawéntenan pariwisata, isu tios sané medal wantah keamanan lan kemacetan. Keamanan puniki mapaiketan sareng ancaman teroris lan kriminalitas. Kemacetan sangkaning tata ruang kota sané tan karuan lan makéhnyané sepéda motor lan mobil. Kahanan puniki ngawinang kuta Dénpasar ngancan panes, manusané taler kélangan dharma samian saling sikut lan beringas.
Nénten akidik pangawi nganggén metode perbandingan lan kontradiksi ri kala numpahang rasa protésnyané. Dénpasar sané masalin rupa puniki wantah catatan kejujuran lan kepolosan pangawi indik kahanan Dénpasaré mangkin.
Napiké mangkin Dénpasar wantah madaging indik “masalin rupa” kémanten? Pasaurnyané: nénten. Puniki nadosang antologi puisi patut kamanahang. Sakadi kawéntenan kuta, kénten taler Dénpasar pastika madaging kalih sisi widang. Rwa bhinneda setata wénten. Pangawi saking golongan romantic pacang masanding sareng pangawi saking golongan radikal.
Napiké sané patut i raga laksanayang? Napi dadosnyané Dénpasar sané jagi rauh? Indiké punika sujatiné sané kaunggahang ring pupulan puisi puniki. Lan napiké puisi sida dados rekam jejak sejarah? Napiké pupulan puisi puniki sampun marupa asil sané becik ngeniang Dénpasar?
Gampang Membuat Puisi Bali?
Ngwacén pupulan puisi puniki ten ja madaging indik Dénpasar sané masalin rupa kémanten, taler i raga prasida ngwacén indik panglimbak puisi Bali Moderen. Napimalih makéhan pangawi kari anom lan mawit saking daérah saweweng Bali. Makéh taler saking pangawi punika wantah pangawi-pangawi anyar ring sastra Bali Modéren.
Pemkot Dénpasar patut molihang apresiasi santukan arang kabupatén sané mengabadikan sejarah kotannyané ring karya seni. Nanging, minab pamipil sakadi méweh ngamolihang naskah saking pangawi, nika kacihnayang saking wéntennyané pangawi sané kakawiannyané kaunggahang lebihan ring tigang puisi. Saking kualitas taler tan rata sakadi kapaksayang mangda judul puisi ngantos satus.
Puisi-puisi ring antologi puniki dahat polos, saking polosnyané, sakadi wantah ring “permukaan” kémanten. Wénten taler kawacén, pangawi sané sakadi marasa gampang nulis ring basa Bali. Sané marasa sampung adung sareng rima lan lengkara cutet. Sujatiné makarya rima lan lengkara cutet punika ten ja gampang, merluang tenaga ekstra, mangda untengnyané katrima pangwacén.
Wénten taler pangawi sané nganggén basa macampur, i riki kacingakin ring puisi-puisi IDG Kumarsana lan Agus Sutrarama. Napiké méweh ngrereh kruna ring basa Bali? Yéning punika alasannyané, ngiring wacén puisi IDK Raka Kusuma, puniki sida kadadosang conto basa Bali madué makudang-kudang kruna anggén ngunggahang rasa.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn